Miért ásítunk? – Nem az unalom miatt | Mi életmódunk
Az ásítás egy önkéntelen reflex, mely ahogy az embernél, úgy az állatvilágban is megfigyelhető. Ennek a cselekvésnek a miértjére már évezredek óta próbálnak választ találni a kutatók, ami számos elmélet megszületését eredményezte.
Az emberek leggyakrabban akkor ásítanak, ha fáradtak vagy unatkoznak, épp ezért volt népszerű azon elmélet, hogy ásításkor oxigénre van szükségünk a vérben megnövekedett szén-dioxid tartalom miatt. Később rájöttek, hogy ez az elképzelés több sebből vérzik: egyrészt egy normál belégzéssel összehasonlítva kevesebb oxigénhez jut a szervezet, másrészt már egy 12-14 hetes magzat is ásít az anyaméhben. Márpedig a magzat a méhben biztos nem oxigénért ásítozik, hiszen azzal a méhlepény (placenta) látja el. De mondjuk egy kimerítő edzés közben sem ásítással próbálunk több oxigénhez jutni.
Jelenleg csak hipotézisek állnak a rendelkezésünkre, mert nincs bizonyíték az ásítás okára. Az uralkodó elméletek közé tartozik, hogy az agy hűtését szolgálja ez a reflex. Az agynak is van egy optimális működési hőmérséklete, ami ha túlmelegszik akkor ásítással próbálja hűteni. De akkor miért ásítunk ha fáradtak vagyunk? Az alvás megszakítása, vagy a kimerültség az agyban a hőmérséklet növekedését idézi elő, amit a szervezet ásítással kíván visszaállítani.
Ezzel egybevágnak a Frontiers in Evolutionary Neuroscience folyóirat által végzett tanulmányok, miszerint az emberek gyakrabban ásítanak, ha a külső hőmérséklet alacsonyabb a testhőmérsékletnél, vagyis az ásítás még hatékonyabban funkcionál hűtésként.
Egy másik feltételezés szerint az ásítás az izmok kinyújtóztatásának vágyát szolgálja. Ez egy evolúciós örökségünk lehet, hiszen ha az izmok kellően ki vannak nyújtva, akkor könnyebben tudunk reagálni a veszélyre, illetve gyorsabban tudunk támadásba lendülni. A ragályos ásítást is ehhez a teóriához próbálják kötni. Amikor egyvalakitől „elindul”, az segít az egész csoportot vagy nyájat éberen tartani.
A Duke Center for Human Genome Variation egyik kutatásában az ásítás ragadósságával foglalkoztak. 328 résztvevővel megnézettek egy háromperces videót, amiben ásítoztak. A 328 ember közül 222-en ásítottak legalább egyszer a videó alatt, azonban az okára nem jöttek rá.
A tényt, hogy az ásítás ragályos, csak erősíti az instant közvélemény-kutatásom eredménye, melynek résztvevői Ti, az olvasóim voltatok. 🙂 4 ásító ember képének láttán a megkérdezettek 71 százaléka ásított.
Címkék: Baba-mama, Egészség, Szabadidő
Miért álmodunk? Miért kell többet pisilnünk az alkoholtól? Hasznos alkalmazások – Egészség #1 Ártalmas az ételre a csomagolás Nyári körültekintés Hasznos alkalmazások – Mozgás #2 Így számolj le a narancsbőrrel! A kávézacc felveszi a harcot a narancsbőrrel Tuti tippek másnaposság ellen Elképesztő tények a hajról!